 Simba ilikubali kipigo cha mabao 2-0 kutoka kwa Yanga katika mechi ya raundi ya pili ya Ligi Kuu iliyochezwa kwenye uwanja wa Taifa Dar es Salaam.Katika mechi hiyo ambayo Simba iliamini ingeshinda, ilijikuta ikizidiwa na kuruhusu mabao hayo katika kila kipindi.Simba imepoteza mechi hiyo ikitoka kushinda mechi saba mfululizo tangu timu kuchukuliwa na Mayanja kutoka kwa Muingereza Dylan Kerr.Akizungumza kwa simu jana, kocha Mayanja alisema bado hajakata tamaa ya kutwaa ubingwa na anaamini ana nafasi.“Tumefungwa ndio ni hali ya mchezo nawashukuru wachezaji wangu kwa kupambana na nawapongeza Yanga kwa ushindi lakini mapambano bado yanaendelea kuelekea kwenye ubingwa,” alisema.“Ukitazama tofauti ya pointi ni moja kati yetu Simba, Yanga na Azam, hata kama wenzetu wana mechi za viporo lakini kwenye mpira lolote linaweza kutokea,” alisema.Kipigo hicho kimeiondoa Simba kileleni na sasa inashika nafasi ya tatu ikiwa na pointi 45 sawa na Azam iliyo nafasi ya pili. Yanga inaongoza kwa pointi 46.